BESLUTNING [1] om de handelsmæssige forbindelser mellem AVS-staterne og EU

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der gør opmærksom på, at udviklingen af handelen er meget højt prioriteret i og med, at den gør det muligt at fremskynde væksten i AVS-økonomierne og fremmer disses gradvise og harmoniske integration i verdensøkonomien, som det påpeges i den fjerde Lomé-konvention således som ændret ved aftalen undertegnet den 4. november 1995 på Mauritius, og der henviser til, at de kontraherende parter har erkendt den grundlæggende betydning, der tilkommer handelen for at aktivere udviklingsprocessen i AVS-landene,

B. der noterer sig de dristige og gennemgribende reformer, talrige AVS-lande har foretaget på det makroøkonomiske plan, og som har gjort det muligt at sænke tolden i henhold til WTO's retningslinjer, afskaffe importrestriktioner, skabe et klima, som er gunstigt for investeringer, og privatisere store nationale virksomheder,

C. der ligeledes erkender de samordnede bestræbelser, AVS-landene har gjort for at fremme og diversificere deres eksport,

D. der understreger, at disse dristige, fordringsfulde og beslutsomme initiativer fra AVS-landenes side bør støttes behørigt af deres EU-partnere gennem iværksættelsen af en politik, der sikrer dem en konkret og effektiv bistand inden for pålidelige, sikre og forudselige handelsmæssige rammer,

E. der henviser til, at et fornødent niveau med hensyn til direkte udenlandske investeringer, partnerskaber baseret på blandede virksomheder og investeringer i forbindelse med kreditoverførsel til fremme af f.eks. udviklingen af SMV'er i så henseende bør spille en væsentlig rolle,

F. der er foruroliget over, at AVS-landene til trods for deres bestræbelser og resultater med hensyn til økonomisk omstrukturering ikke altid tiltrækker investeringer i tilstrækkelig mængde, navnlig fra EU's side,

G. der påpeger den ikke dementerede værdi og betydningen af den ordning for præferenceadgang til EU-markedet, som AVS-landene nyder godt af, og der erkender, at denne ordning hidtil har haft en tendens til navnlig at favorisere eksporten af råvarer frem for færdigvarer,

H. der henviser til, at ordningen for præferenceadgang til markedet bidrager til den socioøkonomiske udvikling og til skabelsen af stabile og forudselige forhold, hvilket er en væsentlig betingelse for investeringer og en styrkelse af konkurrenceevnen,

I. der erkender, at det er nødvendigt og vigtigt at støtte AVS-økonomierne, som på grund af verdensøkonomiens globalisering og liberalisering er udsat for nye former for konkurrence,

J. der er foruroliget over i så henseende at konstatere, at til trods for udviklingslandenes bestræbelser med hensyn til liberalisering og til trods for princippet om særbehandling til fordel for disse lande - som officielt til stadighed karakteriserer verdenssamhandelssystemet - har industrilandene til dato endnu ikke rettet sig efter forpligtelserne i WTO-aftalerne og vedvarer med at fremme frihandelszoner, der er ment som et middel til at fremskynde den økonomiske udvikling i udviklingslandene,

1. finder, at Lomé-aftalerne - herunder mekanismerne for samhandels- og investeringsbistand - ikke har mistet noget af deres værdi og deres relevans, og at det er vigtigt at bevare dem og styrke dem;

2. opfordrer EU og medlemsstaterne til på ny at bekræfte det princip om særbehandling, som danner grundlaget for AVS-EU-samarbejdet;

3. pålægger sine formænd at sende denne beslutning til AVS-EF-Ministerrådet og Kommissionen.